钦定古今图书集成/明伦汇编/氏族典/第055卷 > 《廖用贤尚友录》 > 徐苗
## 钦定古今图书集成/明伦汇编/氏族典/第055卷 > 《廖用贤尚友录》 > 徐苗

按《晋书徐苗传》，“苗字叔胄，高密淳于人也。累世相承，
皆以博士为郡守。苗少家贫，昼执鉏耒，夜则吟诵。弱
冠，与弟贾就博士济南宋钧受业，遂为儒宗，作《五经
同异评》。又依道家著《元微论》。前后所造数万言，皆有
义味。性抗烈，轻财贵义，兼有知人之鉴。其兄弟皆早
亡，抚养孤遗，慈爱闻于州里。乡邻有死者，便辍耕助”
营棺椁。门生亡于家，即敛于讲堂。郡察孝廉，州辟从
事，治中、别驾，举异行，公府五辟博士，再征，并不就。武
惠时，计吏至台，帝辄访其安不。永宁二年卒。遗命“濯
巾澣衣，榆棺杂塼，露车载尸，苇席瓦器而已。”